# நாயாட்டு

| *நாயாட்டு* |
| --- |
| சுவரிதழ் |
| இயக்கம் | மார்ட்டின் பிரக்காட் |
| தயாரிப்பு | இரஞ்சித் பி. எம். சசிதரன் |
| கதை | ஷாஹி கபீர் |
| இசை | விஷ்ணு விஜய் |
| நடிப்பு | குஞ்சாக்கோ போபன் ஜோஜு ஜார்ஜ் நிமிசா சஞ்சயன் |
| ஒளிப்பதிவு | ஷைஜு காலித் |
| படத்தொகுப்பு | மகேஷ் நாராயணன் ராஜேஷ் ராஜேந்திரன் |
| கலையகம் | கோல்ட் காயின் மோசன் பிக்சர்ஸ் மார்ட்டின் பிரக்கத் பிலிம்ஸ் |
| விநியோகம் | லிஸ்டின் ஸ்டீபன் |
| வெளியீடு | 8 ஏப்ரல் 2021 (2021-04-08) (India) |
| ஓட்டம் | 122 நிமிடங்கள் |
| நாடு | இந்தியா |
| மொழி | மலையாளம் |

**நயாட்டு** (*Nayattu*, பொருள்: வேட்டை ) என்பது 2021 ஆம் ஆண்டு வெளியான மலையாள நாடக பரபரப்பூட்டும் திரைப்படமாகும். ஷாஹி கபீர் எழுதிய இப்படத்தை மார்ட்டின் பிரக்கத் இயக்கியுள்ளார். இப்படத்தை இரஞ்சித் மற்றும் பி. எம். சசிதரன் ஆகியோர் கோல்ட் காயின் மோஷன் பிக்சர் நிறுவனம் என்ற பதாகையில் மார்ட்டின் பிரக்காட் ஃபிலிம்ஸ் நிறுவனத்துடன் இணைந்து தயாரித்துள்ளனர். இந்தப் படத்தில் குஞ்சாக்கோ போபன், ஜோஜு ஜார்ஜ், நிமிசா சஞ்சயன் ஆகியோர் நடித்துள்ளனர். விஷ்ணு விஜய் இசையமைத்துள்ளார்.

இந்த படம் 2021 ஏப்ரல் 8 அன்று வெளியானது. இதன் இயக்கம் மற்றும் நடிகர்களின் நடிப்பிற்காக பரவலாக விமர்சன ரீதியான பாராட்டைப் பெற்றது. 94வது அகாடமி விருதுகளில் சிறந்த சர்வதேச திரைப்படத்திற்கான இந்தியாவின் பரிந்துரைக்காக பட்டியலிடப்பட்ட 14 படங்களில் இதுவும் ஒன்றாகும், ஆனால் இறுதித் தேர்வில் தோல்வியடைந்தது. இந்த படம் தெலுங்கில் *கோட்டா பொம்மலி பி எஸ்* (2023) என மறுஉருவாக்கம் செய்யப்பட்டது. இத்திரைப்படத்தின் தொடர்ச்சியாக 'ரோந்த்' என்ற தலைப்பில் ஒரு திரைப்படம் 2025 இல் வெளியிடப்பட்டது.

## கதைக்களம்

பெண் காவலரான சுனிதா தனக்குத் தொந்தரவு செய்த உறவுக்கார இளைஞனை காவல் நிலையம் அழைத்துவருகிறார். அந்த பிரச்சனைக்குரிய இளைஞனுக்கும் புதியதாக காவல் துறையில் சேர்ந்த பிரவீன் மைக்கேல், அவரது உயர் அதிகாரியான மணியன் ஆகியோருக்கு இடையில் மோதல் ஏற்படுகிறது. இதன் பிறகு அந்த இளைஞனை காவல் நிலையத்தில் உள்ள சிறையில் அடைத்து வைக்கின்றனர். ஆனால் அவருக்கு தலித் கட்சியில் உள்ள அரசியல் செல்வாக்கு காரணமாக நில நிமிடங்களில் விடுவிக்கபடுகிறார். ஒரு திருமண விருந்துக்குப் பிறகு, மணியனும் பிரவீனும் குடிபோதையில் இருக்கின்றனர், அவர்களுடன் பயணிக்க வரும் சுனிதாவும் அவர்களுடன் மகிழுந்தில் ஏறுகிறாள். மணியனின் மருமகன் ராகுல் மகிழுந்தை ஓட்டிச் செல்கையில், ​​அவர்களின் வாகனம் ஒரு மோட்டார் சைக்கிளுடன் மோதி விபத்து ஏற்படுகிறது. பைக்கை ஓட்டிவந்தவர் ஜெயன் பிஜுவின் நண்பர் என்பதை அறிந்ததும், அவர்கள் உதவி செய்வதற்காகச் செல்கிறனர்.

ஆனால் ராகுல் உடனடியாக நிகழ்விடத்திலிருந்து தப்பி ஓடுகிறார். அதன் பிறகு அந்த மூவரையும் பொதுமக்கள் பார்க்கின்றனர். ஜெயனைக் காப்பாற்ற அவர்கள் முயல்கின்றனர். மருத்துவமனைக்குக் கொண்டுசெல்லும் வழியிலேயே இறந்துவிட, இது பிஜுவின் கும்பலுக்கு ஆத்திரத்தை ஏற்படுத்துகிறது. இதனால் அந்த மூவரும் தங்கள் காவல் நிலையத்திற்குத் தப்பி ஓடும் நிலைக்கு உள்ளாகின்றனர். தாங்கள் கொலைக் குற்றம் சாட்டப்பட்டு விரைவில் கைது செய்யப்படுவோம் என்பதை காவல் நிலையத்தில் மணியன் உணர்கிறார், இதன் விளைவாக அந்த மூவரும் தலைமறைவாகின்றனர். அவர்களைக் குற்றவாளிகளாகச் சித்தரிக்குமாறு காவல்துறை மீது அரசியல் அழுத்தம் அதிகரிக்கிறது. எனவே அவர்கள் முன்பு மணியனுக்கு அறிமுகமான ஒருவரிடம் அடைக்கலம் தேடி மூணாறுக்குச் செல்கின்றனர். வரவிருக்கும் இடைத் தேர்தலில் வெற்றிபெற தலித் அமைப்பின் ஆதரவு மிகவும் அவசியமாக இருப்பதால், முதல்வர் இந்த விவகாரத்தில் தலையிடுகிறார். விசாரணை குற்றப் புலனாய்வுத் துறையிடம் ஒப்படைக்கப்படுகிறது. தப்பியோடியவர்களைத் தேட காவல் கண்காணிப்பாளர் அனுராதா தலைமையிலான மூத்த அதிகாரிகள் கொண்ட குழு அமைக்கப்படுகிறது.

அனுராதாவும் அவரது குழுவினரும் ஓடிப்போனவர்களைக் கண்டுபிடித்துவிடுகின்றனர். ஆனால் அவர்கள் பதுங்கியிருக்கும் இடத்தின் மூலோபாய அமைப்புக் காரணமாக அவர்களைப் பிடிக்க முடியவில்லை. நகரத்தில், முதலமைச்சரின் அனுமதியுடன் காவல்துறை ஒரு நாடகத்தை அரங்கேற்ற முடிவு செய்கிறது. காவல்துறை அதிகாரிகள் மூவரும் கைது செய்யப்பட்டதாக அறிவித்து, முகங்கள் மூடப்பட்ட போலிகளை ஊடகங்களின் முன் நிறுத்துகின்றனர். இறுதியாக மூவரும் பதுங்கி உள்ள இடத்திற்கு குற்றப் புலனாய்வுப் பிரிவின் குழுவினர் செல்லும்போது, ​​பிரவீனும் சுனிதாவும் ஓடிவிடுகின்றனர். அங்கே மணியன் ஒரு கட்டடத்தில் தூக்கில் தொங்கிய நிலையில் இறந்து கிடப்பதைக் காண்கிறனர். அவரது செல்பேசியில் தற்கொலைக்கு முந்தைய வாக்குமூலமாக ஒரு காணொளி பதிவு உள்ளது. முந்தைய போலி கைது நடவடிக்கைக் காரணமாக, குழு சிக்கலில் மாட்டியுள்ளது. பழியை காவல்துறை மீது சுமத்திவிடுவேன் என்று முதல்வர் மிரட்டி, அந்தப் பிரச்சினையைச் சரிசெய்யுமாறு அவர்களுக்கு உத்தரவிடுகிறார்.

தற்கொலை காணொளியைப் பாதுகாக்க பிரவீன் தப்பிச்செல்ல முயற்சிக்கிறார், ஆனால் அவர் பிடிபட்டு சுனிதாவுடன் கைது செய்யப்பட்டு மணியனின் உடலுடன் காவல் நிலையத்துக்கு அழைத்துச் செல்லப்படுகிறனர். காவல் அதிகாரிகள் மணியனின் தற்கொலையை காவல் நிலையத்தில் அரங்கேற்றி, மற்ற இருவரையும் அதற்கு ஆதரவான வாக்குமூலங்களை அளிக்குமாறு கட்டாயப்படுத்துகின்றனர். இதன் மூலம் தலித் இளைஞரின் மரணத்திற்கு மணியனையே பொறுப்பாக்கி, எஞ்சியவர்கள் தங்களை குற்றத்திலிருந்து விடுவித்துக்கொள்ள வற்புறுத்தப்படுகின்றனர். பிரவீனும் சுனிதாவும் அதற்கு மறுக்கின்றனர். மேலும் நீதிமன்றத்தை அடையும் வரை தங்கள் முடிவை மாற்றிக்கொள்ள அவர்களுக்கு அவகாசம் வழங்கப்படுகிறது. இடைத்தேர்தலுக்கான வாக்குப்பதிவு நடைபெற்றுக் கொண்டிருக்கும்போது, ​​அவர்கள் காவலில் வைக்கப்பட்டு, பின்னர் ஒரு காவல்துறை வாகனத்தில் நீதிமன்றத்திற்கு அழைத்துச் செல்லப்படுகிறனர். மணியனின் மரண வாக்குமூலமான காணொளியை அழிக்கவும் காவல் துறையினர் முயற்சிக்கின்றனர். பின்னர், மற்ற காவல்துறை அதிகாரிகள் அதையே நீதிமன்றத்தில் சமர்ப்பிக்கிறனர். வழக்கை மேலும் விசாரிப்பதற்காக நீதிமன்றம் சிபிஐ விசாரணைக்கு உத்தரவிடுகிறது.

## நடிகர்கள்

* காவல்துறை அதிகாரி பிரவீன் மைக்கேலாக குஞ்சாக்கோ போபன்
* காவல் துணை ஆய்வாளர் மணியனாக ஜோஜு ஜார்ஜ்
* காவல்துறை அதிகாரி சுனிதாவாக நிமிசா சஞ்சயன்
* மதலமைச்சர் ஜெயபிரகாசாக ஜாபர் இடுக்கி
* காவல்நிலைய அதிகாரியாக ஜித்து அஷரேப்
* குற்றப்பிரிவு காவல் கண்காணிப்பாளர் அனுராதா இகாப ஆக யாமா கில்கமேஷ்
* குற்றப்பிரிவு காவல் துணைக் கண்காணிப்பாளர் சந்தோஷாக அனில் நெடுமங்காட்
* மூர்த்தியாக வினோத் சாகர்
* கிருஷ்ண பிரசாத்
* ஹக்கீமாக ஹக்கீம் ஷாஜகான்
* பிஜூவாக தினேஷ் பி
* ராகுலாக ஜினீஷ் சந்திரன்
* குற்றப்பிரிவு அதிகாரி கிஷோராக அபிலாஷ் விஜய்
* தலைமைச் செயலாளராக சாம்சன் மேத்யூ வலியபரம்பில்
* குற்றப்பிரிவு காவல்துறைத் தலைவராக சேஜு கே. ஈபன்
* டிஜிபியாக அஜித் கோஷி
* ஏடிஜிபியாக கன்ஷ்யாம் நாயர்
* உள்ளூர் காவல் கண்காணிப்பாளராக ராஜேந்திரன்

பிரவீனின் அம்மாவாக மனோஹரி ஜாய்

* மணியனின் மனைவியாக ஸ்மினு சிஜோ
* பிரவீனின் நண்பராக அரஃபாத் அன்சாரி
* மருத்துவராக அஜயன் அடத்

## தயாரிப்பு

இந்தியாவில் கோவிட்-19 தொற்றுக்கு முன்பே படத்தின் முதன்மை படப்பிடிப்பு தொடங்கியது. மேலும் ஊரடங்கு காலத்தில் படப்பிடிப்பு நிறுத்தப்பட்டது. செப்டம்பர் மாத இறுதியில் படப்பிடிப்பு மீண்டும் தொடங்கி 2020 அக்டோபரில் நிறைவடைந்தது.

## இசை

இப்படத்திற்கு விஷ்ணு விஜய் இசையமைத்தார்.

## வெளியீடு

இந்தத் திரைப்படம் 2021 ஏப்ரல் 8 அன்று வெளியானது.

## பாராட்டுகள்

| ஆண்டு | விருது/விழா | வகை | பெறுநர் | குறிப்புகள் |
| --- | --- | --- | --- | --- |
| 2021 | டியோராமா சர்வதேச திரைப்பட விழா  | இரண்டாவது சிறந்த இந்திய திரைப்படம் |  |  |
| சிறந்த நடிகர் | ஜோஜு ஜார்ஜ் |  |
| கேரள அரசு திரைப்பட விருதுகள்  | சிறந்த நடிகர் |  |
| சிறந்த கதை | ஷாஹி கபீர் |  |
| சிறந்த படத்தொகுப்பாளர் | மகேஷ் நாராயணன் மற்றும் ராஜேஷ் ராஜேந்திரன் |  |

## மேற்கோள்கள்

## வெளி இணைப்புகள்

* இணையதள திரைப்பட தரவுத்தளத்தில் *Nayattu*